
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Републичког геодетског завода, по притужби коју је поднело предузеће , Заштитник грађана 
У Т В Р Ђ У Ј Е

Републички геодетски завод поступио је супротно закону, правилима управног поступка и принципима добре управе, јер није предузео потребне мере и радње да Одељење за другостепени поступак одлучи о жалби у законом прописаном року чиме је онемогућено благовремено решавање о поднетом захтеву и имовинско-правним односима подносиоца притужбе у погледу конкретне непокретности. 
На основу утврђених недостатака у раду, Заштитник грађана упућује Републичком геодетском заводу следеће 

П Р Е П О Р У К Е

I
Потребно је да Републички геодетски завод, без одлагања, у складу са својим управноправним овлашћењима, одлучи о жалби у предмету број: 952-…/21 и донесе на закону засновано решење.
II

Републички геодетски завод предузеће све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
Р а з л о з и:
Заштитник грађана примио је 13. 08. 2021. године притужбу коју је на рад Републичког геодетског завода поднело предузеће преко законског заступника В.В..   

У притужби се наводи да је Служба за катастар непокретности дана 23. 03. 2021. године донела решење у предмету бр. 952-…/21, којим се одбацује жалба поднета преко пуномоћника адвоката Д.Д., а усваја одговор на жалбу подносиоца захтева поднет преко адвоката В.В.. Против цитираног решења, жалбу су поднели Г.Г. и остали преко пуномоћника адвоката Д.Д.. Предмет је у другом степену заведен под бр. 952-…/21. Подносилац притужбе наводи да се у више наврата обраћао Републичком геодетском заводу, ургенцијама за доношење одлуке у другом степену.  

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 24334 од 10. 09. 2021. године упутио Републичком геодетском заводу обавештење о примљеној притужби и затражио изјашњење о свим чињеницама и околностима значајним за доношење става о њиховој основаности.
Поступајући по захтеву Заштитника грађана, Републички геодетски завод, Сектор за правне послове доставио је изјашњење 06 број 07-…/2021-1 од 20. 09. 2021. године у коме је обавестио Заштитника грађана да у предмету број: 952-…/21 још увек није донета одлука, те да ће Републички геодетски завод обавестити Заштитника грађана по доношењу исте. Такође, Републички геодетски завод истиче и околност да се пред овим органом у року од два месеца решавају предмети по жалбама на решења донета у поступцима покренутим преко е-шалтера, у смислу одредаба Закона о поступку уписа у катастар непокретности и водова, док се у погледу осталих управних предмета који су формирани пре ступања на снагу цитираног Закона, тренутно решавају предмети из 2018. године, те да је у моменту преузимања другостепене надлежности Републичког геодетског завода од Министарства грађевинарства, саобраћаја и инфраструктуре 2016. године, кашњење у решавању другостепених управних предмета износило преко 6 година. 

Полазећи од навода изјашњења органа, а уважавајући околност да је обавештење о доношењу одлукe у међувремену изостало, Заштитник грађана у два наврата обраћао се Републичком геодетском заводу и то актом од 25. 10. 2021. године и од 04. 03. 2022. године.  
Републички геодетски завод, Сектор за правне послове доставио је своја изјашњења и то: 06 број: 06 број 07-2003/2021-1 од 04. 11. 2021. године, као и 06 број 07-…/2021-1 од 11. 02. 2022. године у којима је обавестио Заштитника грађана да одлука у предмету бр. 952-…/21  још увек није донета, те да ће РГЗ обавестити Заштитника грађана о доношењу одлуке. 

* * *

Законом о државној управи
 прописано је да су органи државне управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се и њима постижу сврха и циљ закона. Орани државне управе дужни су да поштују личност и достојанство странака (чл. 09. ст. 1., и чл. 10. Закона). 

Чланом 44. став 1. Закона о поступку уписа у катастар непокретности и водова
 прописано је да је Завод  дужан да одлучи по жалби најкасније у року од 60 дана од дана предаје уредне жалбе. 
Чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174.
 истог закона прописано је да решење којим се одлучује о жалби издаје се без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  
* * *

Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима. Начелима управног поступка предвиђено је да органи који поступају у управним стварима решавају на основу закона и других прописа. Органи који воде поступак, односно решавају у управним стварима, дужни су да странкама омогуће успешно и целовито остваривање и заштиту права и правних интереса физичких лица, правних лица или других странака. Поступак се мора водити без одуговлачења и са што мање трошкова за странку и другог учесника у поступку, али тако да се изведу сви докази потребни за правилно и потпуно утврђивање чињеничног стања.

Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, због чега су исти, лично или преко својих пуномоћника, принуђени да преко ургенција, писања притужби на рад Републичког геодетског завода и сл., троше додатно време и ресурсе. 

Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Недоношење одлуке по изјављеном правном средству представља незаконито и неефикасно поступање органа управе који у правном систему ствара правну несигурност, а код грађана оправдану сумњу у благовремен, ефикасан и непристрасан рад органа управе и његових запослених. 

На основу свих утврђених чињеница и околности, Заштитник грађана је утврдио пропуст у правилности и законитости рада Републичког геодетског завода на штету остваривања права грађана и, сагласно члану 31. став 2. Закона о Заштитнику грађана, упутио је Заводу препоруку ради отклањања уочених недостатака у раду, као и у циљу унапређења рада и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу;

- Министарству грађевинарства, саобраћаја и инфраструктуре, ради информације;

- притужиоцу

� "Сл. гласник РС", бр. 79/2005, 101/2007, 95/2010, 99/2014, 47/2018 и 30/2018 - др. закон


� "Сл. гласник РС", бр. 41/2018, 95/2018, 31/2019 и 15/2020


� Сл. гласник РС", бр. 18/2016 и 95/2018 - аутентично тумачење


� Члан 9. Закона о општем управном поступку 

